MRK begin met ondersoek oor Julie-onluste | Maroela Media
MRK begin met ondersoek oor Julie-onluste
Die Menseregtekommissie het Maandag begin met verhore oor onluste in Julie wat 354 mense se lewens geëis het. Die kommissie waarsku die onrus het armoede en hongersnood in dele van die land vererger.
Die verhore vind plaas net buite Durban, KwaZulu-Natal – die provinsie wat die swaarste onder die geweld deurgeloop het. Die onluste het begin toe oudpres. Jacob Zuma tronk toe gestuur is ná hy geweier het om te getuig in 'n korrupsie-hofsaak.
Aanvanklike betogings het egter in plundery omgesit wat ook na Johannesburg versprei het. Die stadige optrede deur die polisie het daartoe gelei dat sommige inwoners hulself op boendoegeregtigheid beroep het.
Die eerste getuie, Zama Nguse, sê dit is hoe haar 17-jarige neef Sibahle dood is. Sakemanne in Durban, wat ontstoke was oor die plundery, het plakkershuise aan die brand gesteek en mense in haar gemeenskap – insluitend haar neef – geskiet. "Mense wou na 'n plek van veiligheid gaan omdat traangas deur privaat veiligheidsbeamptes in hul huise gegooi is," het sy aan die MRK gesê. "Sibahle het nie geweet in watter rigting ons gehardloop het nie en hy het ons kom soek. 'n Man het later vir my gesê Sibahle is geskiet."
Toe sy by die gebied aankom waar hy laas gesien is, het sy broers en susters hom vasgehou. "Ek het nog nooit vantevore iemand sien sterf nie. Toe ek hom sien, het dit gelyk of hy sukkel om asem te haal."
Die verhore sal na verwagting tot 3 Desember voortduur. Die doel is om die oorsaak van die onrus te bepaal, die versuim deur die polisie om op te tree, die rol van privaat veiligheidsmaatskappye en beweerde rasse-motivering agter sommige van die sterftes.
"Die onluste word gekenmerk deur lewensverlies, en die teiken van winkelsentrums, winkels en ander ondernemings, skole en vervoerstelsels," het die kommissie in 'n verklaring gesê. "Die onluste het, onder andere, die ongelykheid tussen sekere gemeenskappe, werkloosheidsvlakke, armoede, hongersnood en voedselonsekerheid vererger."
Die omvang van die skade beloop ongeveer R25 miljard, aldus die MRK.
Aarto se toekoms in gedrang ná hoof trekpas kry
Ja en nou is hulle almal onskuldig.
MRK julle vat darem julle tyd om hierdie sake te ondersoek, die rassekaart word weer gebruik.
Nou verstaan ek nie van kommissie op kommissie nie…wat is die werk van die polisie etc. hier is soveel skade berokken…wie sal ooit aan die pen ry????